
ZURI DAY

SNØFASTE FIENDER

Miniserie: Familien Eddington


Luksus, lidenskap og løgner. Bli med inn i miniserien Familien Eddington og møt spillerne som bryter regler i et spill om hett begjær. Dette er del tre.

 

Zuri Day er en bestselgende forfatter, og bøkene hennes blir oversatt til over ti språk. Når hun ikke skriver eller reiser verden rundt, jobber hun i hagen. Siden hun bor i California, kan hun pleie den hobbyen året rundt. Der dyrker hun grønnsaker og lager mange veganske retter. Hun liker å se på YouTube og legger ut bilder på Instagram av katten sin, Namaste.

Da Maeve Eddington var ferdig med juristutdannelsen på Harvard, dro hun tilbake til Chicago for å jobbe for, og få veiledning av, Eleanor Buchanan, en legende innen selskapsrett. Buchanans motto: Vær tøff nok til at mennene glemmer at du er kvinne. Hun var «en av gutta», og skapet hennes var fylt med ensfargede, uformelige drakter og dresser i marineblått, grått, brunt og svart. Ingen andre farger. Ingen unntak. I løpet av de to første årene på Buchanan og Bausch fulgte Maeve det konservative klesmønsteret. En morgen da hun drakk te sammen med moren før hun gikk på kontoret, stilte Mona et spørsmål. «Når byttet du yrke?»

Maeve var forvirret. «Hva mener du?»

Mona lot blikket gli over den svarte dressen. Den var kombinert med svart, høyhalset genser, perler, svarte pumps med lave hæler. Håret var samlet i en knute i nakken.

«Du er advokat, men du er kledd som en begravelsesagent.»

«Det kalles å passe inn. Eleanor sier at det er viktig å passe inn som en av guttene.»

Mona nikket langsomt og nippet ettertenksomt til teen sin. «Jeg er ingen juss-ekspert, men jeg vet et og annet om menn og det å være kvinne blant dem.»

Hun la hånden over datterens og så henne rett inn i øynene. «Du heter ikke Eleanor. Du heter Maeve. Du er en vakker kvinne. Det er et mektig våpen, ikke en svakhet, men en styrke. Det er kvinnens hånd som vugger vuggen og styrer nasjoner. Brukt med omtanke og dyktighet kan den også dominere i styrerom og rettssaler.»

Mona tok aldri opp temaet igjen. Uken etter kom Maeve imidlertid hjem og fant en klespose hengende foran i walk-in-garderoben. Inni var en pudderblå drakt med en respektfull, men sexy kikkhullssplitt som stoppet like under låret. Et par sko med rød såle, marineblå, med sløyfer og høye hæler. Moren kjente datterens smak. Maeve elsket antrekket. Dagen etter tok hun det på seg. Da hun kom inn i styrerommet til firmaets morgenmøte, stusset kvinnene. Alle mennene stanset opp. Maeve fikk oppmerksomhet uten å si et ord. Kollegene ga henne komplimenter og var enda mer respektfulle. Eleanor mislikte det, og mente at endringen var et feilgrep. Det spilte ingen rolle. Den helgen kvittet Maeve seg med den dystre garderoben, og siden hadde hun kledd seg for å imponere – nemlig seg selv.

Til dagens viktige møte hadde hun lagt stor vekt på utseendet sitt. Det var en kjølig høstmorgen, og hun hadde valgt en rustfarget blazer over en ettersittende kjole med geometrisk mønster. Tilbehøret var store gullsmykker og et par høyhælte støvletter i semsket skinn som hun nylig hadde kjøpt på moteuken i New York. De var helt unike og matchet blazerfargen perfekt. Idet hun kjørte den hvite Aston Martinen inn på parkeringsplassen til Point du Sables eksklusive country club, kastet et blikk i speilet for å sjekke sminken. Feilfri.

Hun overlot nøklene til parkeringsvakten, gikk inn i hovedbygningen og fortsatte gjennom en gang med private rom. Maeve la hånden på dørhåndtaket og trakk pusten dypt. Hun var på vei inn i en ny situasjon, en situasjon som Eddington Enterprise aldri hadde håndtert før. Arveplanleggingsavdelingen i finansselskapet ble saksøkt. For Maeve var det ikke aktuelt å tape saken.

Hun åpnet døren, gikk inn i rommet og fikk øye på den siste personen i verden hun forventet å se der – Victor Cortez.

Maeve besvimte nesten av sjokket.

Det var slik hun følte seg innvendig. Men hun tviholdt på den profesjonelle fasaden, smilte høflig og gikk bort for å hilse på de tre mennene som sto der. Hun overså ham med vilje og henvendte seg til en av de to mennene hun hadde visst hun skulle møte.

«Hei, Joel», sa hun og trykket hånden hans.

«Hei, Maeve.» Joels ansiktsuttrykk var preget av utilslørt beundring. «Du ser nydelig ut som alltid.»

«Takk skal du ha.» Hun nikket til mannen ved siden av ham og trykket den utstrakte hånden hans. «Patrick.»

«Hei, Maeve. Godt å se deg.»

«Under andre omstendigheter ville jeg sagt det samme. Hvor er Cornelius?»

Cornelius Bond hadde bodd i Point du Sable i hele sitt liv, han var en mangeårig venn og medarbeider, og han var hovedadvokat for familien som saksøkte firmaet deres. Advokaten hun hadde forventet skulle være her. Ikke … ham.

Joel så litt utilpass ut. «Han har så mye å gjøre at han ikke er i stand til å gi denne saken den oppmerksomheten den fortjener. Han har også et personlig forhold til klientene og ønsker ikke å skape en potensiell interessekonflikt.» Han nikket til mannen som så enda flottere ut enn Maeve husket. «Han har gitt saken videre til denne svært dyktige unge mannen.»

Han snudde seg mot mannen Joel antok var en fremmed. «Victor Cortez. Han gikk også på Harvard. Cornelius tror at dere to har møtt hverandre.»

«Jeg kan ha sett ham på campus et par ganger.» Maeve stålsatte seg, og først nå lot hun blikket gli over til mannen som sto like ved. Altfor nær. «Victor.»

Øynene hans flakket sakte over kroppen hennes – egentlig bare sekunder, men for Maeve føltes det som sakte film – før han grep hånden hennes som om han hadde all rett til det og førte den til leppene.

«Hei, Maeve.»

Han snakket med dyp stemme som var farget av melodien fra hans karibiske røtter. Selv uten de ekstra fem centimeterne støvlettene ga henne, måtte hun se opp for å møte blikket hans.

«Det er lenge siden sist.»

«Ja, det er det.»

«Rundt fem år? Du har gjort det umulige og blitt enda vakrere enn du var på Harvard.»

Joel humret. «Pass deg, Maeve. Den fyren er smidigere enn en olympier på skøyter.»

«I så fall er det noen ting som aldri forandrer seg.» Hun strevde hardt for å dempe sommerfuglene i magen. «Smiger gir deg kanskje en kompliment tilbake, men det hjelper deg ikke til å vinne denne saken. Skal vi sette oss?»

Nå var det heldigvis et bord mellom henne og Victor. Hun tok opp nettbrettet fra vesken og la det på bordet.

«Vi vet alle hvorfor vi er her. For å høre kravet på vegne av klientene dine for dette grunnløse søksmålet.»

Victor satt tilbakelent i stolen og så på henne med et smil om munnen. «Som dere vet, etter å ha mottatt nevnte kravbrev som brakte oss hit,» begynte han uten datamaskin eller notater, «representerer jeg boet etter Lillian Agnes Martin Duberry på vegne av arvingene Hubert III, Agnes og Adele, som mener at ikke bare ble bestemorens betydelige investeringsportefølje vanskjøttet, men at midler har forsvunnet fra flere kontoer. Som det fremgår av brevet, krever barna full og umiddelbar erstatning. På grunn av familiens felles historie og vennskapet Duberry-familien hadde med Eddington-familien, er de villige til å droppe videre rettslige skritt hvis pengene blir erstattet innen 30 dager.»

Maeve trykket på skjermen og skrollet nedover. «Omtrent ti millioner dollar, ikke sant?»

«Ni millioner seks hundre og trettito tusen, for å være nøyaktig.»

«Hvordan klarer du deg uten notater?» spurte Joel forbløffet.

«Han har et stort hode», svarte Maeve uten å tenke seg om. «Et så stort hode kan romme mye.»

«Og alle vet at større er bedre», sa Victor lett.

Kommentaren var uskyldig sagt, men Maeve følte at alle de tilstedeværende skjønte dobbeltbetydningen. Hun var vant til at menn brukte subtilitet for å komme under huden på henne.

Victor hadde gjort det, i stor stil, men det ville han aldri få vite. For å dekke over de hete, frekke tankene kommentaren hans fremkalte, tok hun en mugge med sitron- og myntevann fra et brett på bordet og skjenket seg et glass.

«Noen ganger kommer de største gavene i små pakker.»

Victor trakk på skuldrene. «Det vet jeg ikke noe om.»

«På samme måte som vårt selskap ikke vet noe om tapte, stjålne eller på annen måte uoppgitte midler som skyldes Duberry-arvingene. Våre ansatte er høyt utdannede og erfarne, og deres integritet er hevet over enhver tvil. Teamet som håndterer Duberrys portefølje, har forsikret meg om at den er korrekt. De er i ferd med å samle sammen finansielle dokumenter som vil bli sendt til deg sammen med mitt svar senere denne uken. Når du har fått dokumentasjonen og har snakket med klientene dine, er jeg sikker på at de vil innse at de har tatt feil, og at vi raskt kan legge denne uheldige beskyldningen bak oss.»

«Forhåpentligvis er det ikke de samme dokumentene som revisorene ga meg, som viser at hun eier litt over tre millioner.»

«Jeg er overbevist om at det du har, er en nøyaktig rapportering, så på vegne av Eddington Enterprise, og for ordens skyld, svarer jeg et utvetydig nei til kravet ditt.»

«Jeg er like sikker på at når teamet ditt har sett på dokumentene våre, vil du gi oss en sjekk på hele beløpet vi har krevd, og ikke en bunke papirer med tilfeldige tall.»

De andre mennene kommenterte det, men det spilte knapt noen rolle. For Maeve virket det som om Victor var den eneste i rommet.

Victor, selvsikker. Maeve, selvsikker og urokkelig.

For begge parter var det helt klart at søksmålet var i gang.

Victor strakte ut beina og krysset dem ved anklene mens han fingret med kortet med Maeves navn og nummer. Sjokket over å se henne hadde lagt seg, men han tenkte fortsatt på hvor godt hun hadde sett ut og luktet. Siden saken involverte familiens milliardforretning, visste han at det var en sjanse for å treffe henne mens han var i Point du Sable. Men ikke som motpartens advokat. Det siste han hadde hørt, var at hun jobbet for et advokatfirma i Chicago. Dessuten hadde Cornelius gitt Victor navnet på en annen advokat, den han trodde håndterte Eddington Enterprises rettstvister og lignende. Da Maeve kom inn i det lille møterommet på byens luksuriøse country club, tok det pusten fra ham. Han fikk umiddelbart lyst til å være sammen med henne. Ikke noe seriøst. Langvarige forhold var overvurdert og, etter det han selv hadde sett, nesten umulig å opprettholde. Men mens han var i Chicago, tenkte Victor at hun definitivt kunne bidra til å få ham til å slappe av.

Skal jeg ringe henne?

Victor kastet kortet på bordet, reiste seg og gikk bort til vinduet mens han tenkte seg om. Han klarte ikke å sette pris på panoramautsikten over innsjøen og byen. Han var tilbake på Harvard, sammen med Cornelius, og spurte om den langbeinte skjønnheten som nettopp hadde kommet inn i rommet.

*

«Hvem er det?» For første gang den kvelden siden han ble tvunget til å delta på en venns bursdagsfest, ble Victors interesse for gjestene vekket.

«Hvem?» spurte Cornelius over den høye musikken.

Victor nikket mot døren.

«Å, hun. Det er Maeve Eddington. Strengt forbudt område.»

Denne kommentaren fikk ham til å heve øyenbrynene mens han slukte henne med blikket. Den høye hestehalen. Smale jeans. Mohairgenser uten skulder. Lårhøye støvler med hæl. Å si at kvinnen var tiltrekkende, ville være en fornærmelse. Skjønnheten hennes var i en helt annen kategori, i en annen stratosfære.

«Broren hennes, Desmond, var en stor stjerne på Columbia, et vidunderbarn i næringslivet. Nå jobber han sammen med faren, Derrick, i Eddington Enterprise, et av verdens mest fremgangsrike finansselskaper. Begge er medlemmer av Society of Maʼat. Makt. Innflytelse. For både Maeve og søsteren Reign gjelder regelen ‘se, men ikke røreʼ.»

Victor hørte knapt Corneliusʼ advarsel. Beina hans hadde begynt å bevege seg i Maeves retning av seg selv.

Og så sto han ved siden av henne. «Hei, søta.»

Hun snudde seg og så på ham med brune øyne med gylne spetter. «Hei.»

«Jeg heter Victor.» Han strakte ut en hånd. «Victor Cortez.»

«Å, det er du som er Victor.»

«Hva betyr det?»

«Jeg har hørt om deg. Du var forlovet med Felicity Noble, var utro og knuste hjertet hennes.»

Victor var ikke overrasket over at hun hadde hørt historien. Eksen hans hadde fortalt alle sin versjon av hva som forårsaket bruddet, en historie som ikke hadde mye med sannheten å gjøre. Familie og ekte venner visste hva som var sannheten. Det var alt som betydde noe. Victor trengte ikke å overbevise hele verden om noe annet, og følte ikke noe behov for å spille godhjertet. De som ønsket å tro det verste, fikk gjøre det. Victor Cortez led ikke av dårlig selvtillit.

«Du kan ikke tro på alt du hører», svarte han til slutt.

Hun la hodet på skakke. «Så du er ikke en løgnaktig, utro playboy?»

«Ikke sist jeg sjekket, selv om jeg innrømmer at jeg har gjort meg skyldig i å nyte en gjensidig avtalt hyggestund.»

«Aha, en hyggestund. Det var det du kalte det. Blant engasjerte parter er det vanligere å bruke ordet ‘affæreʼ.»

«Mellom henne og meg er det mest brukte ordet nå ‘overʼ.» Han holdt opp glasset sitt. «Vil du ha noe å drikke?»

Øynene hennes ble smaler. «Nei takk, Victor Cortez.»

Hun velsignet ham med et kattelignende smil før hun forsvant inn i mengden av festdeltakere. Resten av kvelden lette han etter henne og tenkte på henne. Han sa til seg selv at det var på grunn av hennes manglende interesse. Victor elsket ingenting mer enn en god utfordring. Men selv om han prøvde å overbevise seg selv om dette, visste han at han hadde reagert annerledes på henne. Maeve Eddington – det var noe med henne.

Senere fikk han vite av Cornelius at dette var hennes første år på universitetet. Selv var han i gang med det siste. Mens vennen fortsatte å snakke om henne, la han merke til noe annet. Cornelius var helt betatt. Besatt. Mer enn forelsket. Cornelius benektet det og sa at for ham var Maeve mer som en søster. Familiene deres hadde kjent hverandre hele livet. Victor trodde ikke et ord av det, men sa ikke imot.

Ikke at det spilte noen rolle. Bortsett fra i korridoren, på campus eller på en fest her og der, så han knapt Maeve. Han tok eksamen, vendte tilbake for å bosette seg både i hjembyen Puerto Limon og i landets hovedstad San José, og begynte å hjelpe til med å styre Costa Rica sammen med faren. Dagene var lange. Nettene var korte. Kvinner var det mange av. Snart gled tankene på Maeve Eddington ut av Victors hode. Men han glemte henne aldri helt.

*

Victor hentet telefonen, gikk tilbake til bordet og plukket opp visittkortet. Hjertet slo raskere mens han tastet inn nummeret hennes og lyttet til ringesignalene.

Victor var sikker på at samtalen ville gå til telefonsvareren, og begynte mentalt å forberede beskjeden han skulle legge igjen når  …

«Hallo?» Stemmen hennes var lav og litt hes.

«Maeve, hei. Det er Victor.»

«Hei, Victor. Hva skjer?»

«Ikke noe offisielt eller for alvorlig. Vi hadde ikke mulighet til å snakke ordentlig sammen tidligere. Jeg ringte for å invitere deg ut på middag, så vi kan snakke sammen.»

Det oppstod en lang pause der det utenkelige skjedde. Victor ble nervøs.

«Takk, Victor, men jeg må takke nei til tilbudet. Familiens nære forhold og lange historie med familien Duberry gjør dette til en sensitiv sak. Med tanke på våre motstridende posisjoner tror jeg ikke det er så lurt.»

«Du vet vel at det er mulig å la være å blande forretninger og fornøyelser.»

«Jeg synes ikke det er noe hyggelig å spise middag med advokaten som saksøker firmaet mitt.»

«Det er mye annet vi kan snakke om.»

«For eksempel …»

«Livet. Aktuelle saker. Hva du har gjort siden jeg så deg sist for så mange år siden.»

«Det er en rask samtale. Jeg har jobbet. Når man driver en juridisk avdeling i et selskap, blir det ikke tid til så mye annet.»

«Ingen kjæreste, forlovede, ektemann, barn?»

«Ingen av delene.»

«En av disse karrierekvinnene som har som mål å vippe alle menn av karrierestigen og sikre seg det øverste trinnet.»

«Jeg streber etter å være best i det jeg gjør og slå ut alle motstandere, uansett kjønn.»

«En skikkelig menneskeeter», sa Victor. «Jeg burde ha visst det.»

«Jeg skulle gjerne småprate, men arbeidsdagen min er ikke over.»

«Er du i ferd med å forberede et svar på kravet mitt? La meg spare deg for litt tid, snuppa. Få firmaet ditt til å skrive ut sjekken.»

«Ikke kall meg det,» freste hun.

«Jeg mente ikke å fornærme deg. Visste ikke at du var en av dem.»

«Hvem da?»

«Kvinner som føler at de må slutte å være kvinner for å klare seg i en mannsverden. Kvinner som ikke innser at verden faktisk tilhører dem.»

«Hva om denne samtalen hadde vært med Joel eller Patrick?»

«For en av de to ville det mer sannsynlig vært drittsekk, idiot eller tulling.»

Hun humret, så han skjønte at han hadde klart å lette stemningen. «Tulling? Jeg tror bestefaren min er den siste jeg har hørt bruke det ordet.»

«Du har en kul bestefar.»

«Ja, det har jeg. Og bare så det er sagt, du aner ikke hvem jeg er.»

En kort, behagelig stillhet senket seg mellom dem.

«Jeg har den største respekt for deg, Maeve, og for familien din. Jeg har lest om Eddington Enterprise. Selskapet gjør store fremskritt. Den innovative programvaren som endrer hvordan banker og andre finansinstitusjoner gjør forretninger. Deres inntog i digital valuta med tilbudet E-Squared. Hypen var så kraftig at jeg kjøpte. Så langt har det vært en lønnsom investering. Det jeg prøver å si, er at vi kan spare både tid og penger. Et så vellykket selskap som ditt har sannsynligvis det vi ber om i vekslepenger.»

«Som vi sa under vårt tidligere møte, vil du snart motta en mer detaljert rapport som dokumenterer vår respons. Ta vare på deg selv inntil da, Victor.»

«Vi ses.»

Victor gikk inn på soverommet i suiten og fant frem treningstøyet fra bagasjen. Samtalen med Maeve hadde utløst en masse innestengt energi. Siden han ikke likte å tilbringe tid med tilfeldige kvinner, måtte det holde med en joggetur ved innsjøen for å få utløp for energien.

Etter åtte kilometer klarte han fortsatt ikke å løpe fra tankene om Maeve. Tilbake i suiten, under en varm dusj, ble han fortsatt plaget av mentale bilder av henne på møtet – det lange, krøllete håret, de uttrykksfulle øynene, de fyldige leppene og de uendelig lange bena.

Det var sprøtt at hun kunne ha en slik effekt på ham etter ett kort møte. Selv om det irriterte ham, var Victor sikker på én ting – han kunne ikke vente med å se henne igjen.

«Herregud, denne mannen er nydelig!»

Maeve så bort på søsteren Reign som sjekket bilder av Victor på nettet mens hun lå henslengt i himmelsengen.

«Jeg sa jo at han var kjekk.»

«Pappa er kjekk. Michael B. Jordan er attraktiv. Regé-Jean Page er superattraktiv. Men denne fyren … Jeg mener … wow.» Hun klikket seg videre og forstørret et annet bilde. «Er han så høy som han ser ut?»

«Rundt 1,95, vil jeg tro. En gigant sammenlignet med dine ynkelige 1,62.»

«Høy, mørk og utrolig kjekk. All forretningsprotokoll og rivalisering til side, Maeve, jeg ville ikke latt denne mannen slippe unna.»

«Jeg er ikke interessert.» Maeve gikk inn i et walk-in-closet på størrelse med de fleste soverom. «Dessuten bor han i et annet land. Vi hadde et par felles venner på college, men siden har vi beveget oss i forskjellige kretser. Våre veier har ikke krysset hverandre på over fem år. Når denne saken er over, vil det sannsynligvis gå fem år til.»

Eller femten. Eller for alltid. Det føltes ikke bra.

«Hvor kommer han fra?»

«Jeg tror han er født et sted i Karibia. Men om han ikke er oppvokst i USA, har han i hvert fall tilbrakt mye tid her, blant annet alle de åtte årene det tok ham å ta en juridisk doktorgrad.»

«På Harvard med deg, ikke sant?»

«Samme skole. En annen gjeng.»

«Tror du at han kommer på festen i kveld?»

«Jeg vet ikke.»

Men hun hadde tenkt på det, og derfor lå det nå et lite fjell av plagg på gulvet. Festen på countryklubben var en bursdagsfeiring for Dalia, søsteren til Cornelius, og det var sannsynlig at Victor sto på gjestelisten. Maeve sa til seg selv at det ikke spilte noen rolle om han dukket opp eller ikke, at hun uansett ikke ville se ham.

Men det betydde noe. Og hun ville treffe ham. Punktum.

«Hva med dette?»

Reign ble med Maeve inn i garderoben. «Du bør ha på deg noe som gjør inntrykk. Hvis han er der, vil du skille deg ut som om du er den eneste kvinnen i rommet.»

«Han, hvem?»

Reign lo. «Prøv det med noen som ikke har kjent deg hele livet. Du har aldri brukt så mye tid på å velge antrekk før.»

Hun gikk bort til en rad med kjoler, bladde gjennom dem og landet på en som hang lengst bak. «Prøv denne.»

Maeve så på kjolen hun hadde kjøpt på oppfordring fra en venninne. Den var spektakulær. Svart, figursydd, med krystaller fra skulder til nederkant. Utringet rygg. Høy splitt.

«Synes du ikke det er overdrevet?»

Reign sendte henne et blikk. «Finnes det noe som er for fint for vårt publikum eller klubben?»

«Du har et poeng.»

«Da er det avgjort. Denne kjolen.» Reign gikk bort til en vegg som var dekket av en hylle med sko. «Og disse høyhælte skoene. Hold smykkene dine enkle. Kjolen er nok. Si fra hvis det fungerer som en skikkelig forførelse», ertet hun mens hun forlot rommet.

«Hvor skal du?»

«For å gjøre deg klar. Du er ikke den eneste prinsessen som skal på ballet.»

Reign kledde på seg raskt og så fabelaktig ut i en sølvfarget minikjole som som fremhevet timeglasfiguren hennes. Hun kom tilbake til huset Maeve hadde bygget for et år siden, mindre enn en kilometer fra familiens herskapsvilla, og hjalp til med å gjøre søsterens look komplett. Maeves tykke, lange krøller ble samlet høyt opp på hodet, med løse lokker i ansiktet. Hun brukte minimalt med sminke – foundation, pudder, maskara og gloss.

Da hun var ferdig, tok Reign et skritt tilbake og vurderte mesterverket sitt. «Du ser fantastisk ut, Maeve.»

«Takk, Reign. Du har god smak og sans for klær og sminke.»

«Det er du som er smartest. Jeg måtte jo gjøre noe.»

«Slutt med det der. Du kan gjøre hva som helst.»

«Hva som helst innenfor Eddingtons idé om prestasjon. Ikke noe jeg er interessert i.»

Maeve valgte klokelig nok å holde munn. Reign hadde kranglet med foreldrene i mer enn ett år om ønsket om å droppe karrieren i næringslivet til fordel for et verdensomspennende eventyr som influencer med en reisevideoblogg.

«Vil du sitte på med meg?»

Reign ristet på hodet. «Paul kommer innom for å hente meg.»

Maeve sjekket klokken. «Da tror jeg at jeg drar nå. Ses vi senere?»

«Absolutt. Med mindre du blir kidnappet og ført bort fra festen.»

Festsalen var forvandlet til en høstfantasi. Fargerike silkeblader med krystaller svaiet i luften over dem på nesten usynlige snorer og skapte en fantastisk atmosfære. Taket var drapert i gullchifon, som matchet bladgullet som var sprayet på isskulpturene i naturlig størrelse av bursdagsbarnet Dalias favorittkjendiser. Musikken var høy og aktuell. Maten var utsøkt. Drikkevarene var ustoppelige. Maeve beveget seg ubesværet i den velkjente folkemengden og småpratet med folk hun hadde kjent siden de var barn.

«Kan jeg få denne dansen?»

Hun hadde nesten glemt Victor, helt til stemmen hans strømmet inn i øret hennes som smeltet lava fra en aktiv vulkan. Hun stålsatte seg og snudde seg mot ham mens lyden av en sakte blueslåt med en jevn bassrytme virvlet rundt dem.

«Er du sikker på at du klarer det?» spurte hun for å dekke over sin egen manglende tro på at hun faktisk ville klare det.

«Jeg tar sjansen.» Han tok hånden hennes og førte henne ut på dansegulvet. «Jeg hadde håpet å se deg i kveld», hvisket han.

«Hvorfor det?»

«Du er favorittsparringspartneren min.»

Svaret hans var like sjokkerende som det var uventet. De fleste av Maeves dater ble skremt av intellektet hennes. Her oppførte denne fyren seg som om slike egenskaper var en bonus. Han gjorde henne forvirret. Det likte hun ikke i det hele tatt.

«Betrakter du den høflige samtalen vi hadde under møtet vårt som en krangel?»

«Nei, men jeg har sett nok av gløden din til å vite at du kan starte en. For meg er det ikke ofte det skjer. Jeg ønsker utfordringen velkommen.»

Sangen steg til sitt crescendo. Victor strammet grepet. Han luktet godt. Så bra ut. Føltes enda bedre. Maeve klamret seg til de brede skuldrene hans og til fornuften, selv om hun ikke lyktes like godt med det siste som hun hadde håpet. Det eneste hun kunne tenke på, var hvor lenge siden det var siden sist hun hadde vært sammen med en mann, og hvor sikker hun var på at Victor kunne tilfredsstille alle hennes erotiske ønsker og behov. Låten tok slutt. Han lot armene falle, og hun følte seg forlatt.

«Jeg ser at du er flink til å bevege deg», spøkte hun.

«Stol på meg, du har ikke sett noe ennå.»

De skilte lag, og resten av natten gjorde Maeve alt hun kunne for å unngå ham. Kroppen hans var imidlertid som et GPS-signal. Hun kunne føle nærværet hans når han nærmet seg henne, hun kunne kjenne blikket hans på huden sin. På et tidspunkt på kvelden fant hun et bord i hjørnet, delvis skjult av en vegg og høye potteplanter. Hun så hvordan kvinnene nærmest besvimte når de kom i nærheten av ham. Hun himlet med øynene. Selv om hun hadde hatt lyst på en playboy, noe hun ikke hadde, ville hun ikke valgt en som ga henne så hard konkurranse at det ville være en heltidsjobb å bekjempe motstanderne. Det var bedre å fokusere på forretningene, styrerommet og rettssaken, der hun kunne være sikker på å vinne.

